**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la cunoştinţa opiniei publice următoarele:**

Procurori ai Parchetului de pe lângă Tribunalul Maramureş au dispus, la data de 26.08.2011, reţinerea inculpatului **RUS FELICIAN MARIAN** sub aspectul săvârşirii infracţiunilor de tentativă de omor şi violare de domiciliu, urmând ca acesta să fie prezentat instanţei de judecată cu propunere de arestare preventivă.

Probatoriul administrat în cauză, până la acest moment procesual, a relevat faptul că, la data de 25.08.2011, pe fondul consumului de alcool, între inculpatul Rus Felician Marian şi vecinul său, partea vătămată C.V., a avut loc o altercaţie în urma căreia inculpatul a pătruns, fără drept, în curtea părţii vătămate înarmat cu un topor, cu care i-a aplicat acestuia din urmă mai multe lovituri.

Raportul medico – legal întocmit în cauză a concluzionat faptul că partea vătămată prezintă multiple leziuni corporale, constând în plăgi tăiate la nivelul capului, umărului, spatelui şi antebraţului drept.

Cercetările continuă în vederea lămuririi cauzei sub toate aspectele.